O Arglwydd! ein Iôr ni, a'n nerth
Mae O Arglwydd! ein Iôr ni, a'n nerth yn emyn gan Edmwnd Prys (1544 - 1623)

O Arglwydd! ein Iôr ni, a'n nerth, 
Mor brydferth wyt trwy'r hollfyd ! 
Dy enw a'th barch a roist uwch ben 
Daear ac wybren hefyd. 

Wrth edrych ar y nefoedd faith, 
A gweled gwaith dy fysedd, 
Y lloer, y sêr, a threfn y rhod, 
A'u gosod mor gyfannedd. 

Pa beth yw dyn it' i'w goffau, 
O ddoniau ac anwylfraint? 
A pheth yw mab dyn yr un wedd 
Lle rhoi ymgeledd cymaint ? 

Ti wnaethost ddyn o faint a phris 
Ychydig is angylion; 
Mewn mawr ogoniant, parch, a nerth, 
Rhoist arno brydferth goron. 

Ar waith dy ddwylaw is y nef 
Y gwnaethost ef yn bennaeth, 
Gan osod popeth dan ei draed, 
Iddo y gwnaed llywodraeth; 

Defaid a gwartheg, holl dda maes, 
A'r adar llaes eu hesgyll, 
Ehediaid nef, a'r pysg o'r don 
Sy'n tramwy'r eigion erchyll. 

Arglwydd ! ein Iôr ni a'n nerth, 
Mor brydferth wyt trwy'r hollfyd ! 
Dy enw a'th barch a roist uwch ben 
Daear ac wybren hefyd. 

Edmwnd Prys
Emynau